गोसोआ थेवबो फोथायजोबनो हाया आंदि दाहोना,दाहोनाफोरनि गेजेराव सासे गाहाइ दाहोना ।गोसोआव दुखु फैयो,खुगाजों मिनिनो अंखारो,थेवबो बिखायाव गोहो फैयो आंदि सासे ; बेसे मोजां आंनि हखाय बे मुलुक संसारा...............।मोजां मोन्नाय बे मुलुक संसारखौ आंनि सेंग्रा बैसोनि रैसुमै दिनजों सिथाबफा होनानै लिखिनो थाखाय लोगोआव लानायसै आं गंसे सेरजा बेनिफ्राय !........सेरजाखौ आं रोंबाय,सेरजा दामबोला बिनि देंखोजों गोसोनि दाहाखौ रानफालांनाय मोनबाय आं,गोदान निज्रानि दै बोहैबोयो आंनि दैमुवाव ।आंनि सेरजा दामनाया नोजोर गोलैयो लासैनो - सेंग्राफोरनि मेगनाव ; सिख्लाफोरनि मेगनाव ; मानसिफोरनि मेगनाव.............. बयनिबो गेजेराव ।मनबारु गावबुराया गोसो गिलिर नङामोन,फोथायसुलाबो नङामोन - बेनिखायनो दाहोनाब्लाबो बिनि संसाराव बेरायनाया आंनि थाखाय बारा हेंथा गैयामोन ।सेंग्रा जिउनि बोथोरा दावगाबोयो ; रंजाफानो,मोसाफानो लुबैयो सेंग्रा - सिख्लाफोरजों स्रें लोगोआव,उदां बोथोरा बासा बोयो ; मानसिफोरनि गोसो दैथुनाव जावरिखाङो रंजानाय दै - बाना ।आंनि सेरजानि देंखोआबो रि - रि रिंखाङो ; रयाथि सिख्लानि आथिङाव गांग्रिं गाबखाङो ; आखाइनि जाबख्रेङा जांख्रिखाङो ; मोदोमा लासैनो देमग्लायबोयो,बाग्लायबोयो,मोसाग्राङो.......रांजानाय बोथोर,मिनिनाय बोथोरा बाग्लायलाङो,गोमोरलाङो ; नाथाय गेरेमसा बिफां सिङाव गुन्जित अरनाबय थायो आंनि बिखा सिङाव ।आं मोजां मोनो सोर्जिगिरिनि सोर्जिनाय मुलुकखौ,बिनि सायाव थानाय जिरातफोरखौ,मोजां मोनो फुङाव नुजानाय सानजा राइजोनि गावदां साननि मोखांखौ,अख्रां सायाव जोमै सेर सेर गेलेनाय गावदां अखाफोरखौ,बै गोजाननि हाजो खरʼनि मोथां महरखौ ; मोजां मोनो मुलुकनि फोथाराव गेलेनाय दावसिन - दावला,एमफौ - एनला,मानसिफोरखौ ।